Só besluit media oor Reeva-foto’sReeva Steenkamp Mediahuise oor die wêreld is die afgelope twee dae voor die besluit te staan gebring om foto’s van Reeva Steenkamp se moordtoneel te plaas al dan nie. Regter Thokozile Masipa het Woensdag ŉ aansoek toegestaan om foto’s van die toneel waar Reeva Steenkamp doodgeskiet is asook foto’s van haar liggaam aan die publiek en media beskikbaar te stel. Die staatsaanklaer, adv. Gerrie Nel, het ŉ amptelike aansoek in die hooggeregshof in Pretoria ingedien om te versoek dat die media toegelaat word om die foto’s te plaas. Volgens Nel het Reeva se ouers, Barry en June Steenkamp, die foto’s gesien en versoek dat die verbod op die openbaarmaking van die foto’s opgehef word. Die uiters grafiese foto’s toon die misdaadtoneel in die moordbeskuldigde Oscar Pistorius se voormalige huis in Pretoria, asook foto’s van Reeva se liggaam tydens die nadoodse ondersoek. Baie oorsese publikasies soos The Daily Mail, The Mirror, The Independent, The Sun en The New Zealand Herald het besluit om wel die foto’s te plaas. Sommige publikasies het die foto’s digitaal gemanipuleer om die grafiese aard daarvan effens te verdoesel, terwyl ander dit onveranderd geplaas het soos dit in die dossier vervat is. Op eie bodem het sommige publikasies ook besluit om die foto’s te plaas, onder meer You, Huisgenoot en The New Age. Dit blyk egter dat die meeste publikasies, waaronder Maroela Media, besluit het om nie die foto’s aan hul lesers te wys nie. Susan Lombaard, redakteur van Maroela Media, het gesê die besluit om nie die foto’s te plaas nie, was nie ŉ moeilike een nie, aangesien dit in elk geval Maroela Media se beleid is om nie foto’s te plaas van oorledenes in ’n misdaadsaak waar die gesig van die oorledene sigbaar is nie. In ’n leserspeiling het die meerderheid van Maroela Media se lesers beslis ook aangedui dat hulle voel dit dien geen doel om die foto’s te plaas nie. “Hierdie saak is geensins anders as ander misdaadsake nie. Ons is van mening dat die foto’s nie bydra tot die nuuswaarde van die storie nie. Die openbaarmaking van die foto’s is, volgens ons, sensasioneel,” het sy gesê. Lees gerus hier ŉ volledige uiteensetting van die redes vir Maroela Media se besluit. Beeld het ook aangedui dat hulle nie die foto’s sal plaas nie, aangesien daar geen dwingende openbare belang daarvoor is nie en geen openbare belang skade sal ly as dit nie geplaas word nie. eNCA het hierdie stelling herhaal deur te sê die foto’s is uiters ontstellend en afbrekend en dit is nie in openbare belang om dit aan die wêreld te wys nie. Netwerk24 het ook teen die publikasie van die foto’s besluit en gesê hulle verkies om uit respek vir Reeva nie die ontstellende foto’s te gebruik nie. Hoewel Eyewitness News (EWN) nie ’n definitiewe aanduiding gegee het van hul besluit rondom die omstrede foto’s nie, was daar teen Vrydagmiddag geen teken van die grafiese fotomateriaal op hul webwerf te bespeur nie.